
Ihmiselle 

Kun ihminen huomaa tehneensä väärin ja hait- 
taa toisille, hän katuu tekojaan. Hän haluaa kor- 
jata virheensä ja aiheuttamansa vahingon sekä 
kehittyä ihmisenä. Robotilla ei ole tällaista ym- 
märrystä. Se jatkaa toimintaansa, tuhoamista ja 
oman edun hillitöntä tavoittelua, kunnes sen on 
pakko lopettaa. 

Lukijalle 


O len koonnut tähän kirjaseen kirjoituksiani 
vuosilta 201 2 ja 201 5. Kirjoitukset on jul- 
kaistu aiemmin nettisivuillani. Osa niistä, lähin- 
nä vuonna 2015 kirjoitetut, on julkaistu myös 
paikallisessa kaupunkilehdessä (Tamperelai- 
nen). Kirjoitusten päivämäärät viittaavat lähinnä 
nettijulkaisuihin. Kirjoitukset on koottu aikajär- 
jestyksessä uusimmasta vanhimpaan. 

Kirjoituksissani otan kantaa paitsi ajankohtaisiin 
aiheisiin myös filosofisiin kysymyksiin, jotka 
koskevat ihmistä, yhteiskuntaa ja elämää. Nä- 
kemykseni perustuvat elämäni aikana omak- 
sumiini tietoihin ja taitoihin. 

Ajatuksenani on ollut hyödyntää sitä oppia ja 
elämänkokemusta, jota olen saanut vuosien 
varrella. Toiveenani on, että kirjoituksissa esite- 
tyt näkökohdat voisivat tarjota lukijalle ajattelun 
aineksia ja auttaa häntä hahmottamaan omaa 
elämäänsä niin, että siitä on hänelle apua. 


Parhaaseen tulokseen lukija pääsee varmasti 
niin, että hän muodostaa asioista oman henki- 
lökohtaisen näkemyksensä ja jatkaa ajattelua 
kaikissa elämänsä vaiheissa. 

Toivon, että tämä kirjoitukseni auttaa osaltaan 
rakentamaan parempaa maailmaa tuleville su- 
kupolville. 

Julkaisun ajankohta sattuu vuodelle, jolloin täy- 
tän 70 vuotta. 

Ystävänpäivänä 14. helmikuuta 2016 


Tekijä 



Ihmiset robottien puristuksessa 


27 . 11.2015 

T ietotekniikan kehittyminen on tehnyt mah- 
dolliseksi valmistaa koneita, jotka muistut- 
tavat ihmistä yhä enemmän eli ihmisrobotteja. 
Tavoitteena on kehittää näitä koneita yhä pa- 
remmiksi, niin että ihminen voitaisiin korvata 
roboteilla useammin myös palveluammateissa. 
Tämä on haasteellista, sillä ihminen ja kone 
eroavat toisistaan. Kone on huono ihmisen kor- 
vike. 

Koneelle on tunnusomaista käskyjen mukainen 
mekaaninen, toistuva toiminta. Sen monimut- 
kaisemmatkin toiminnot perustuvat aina ennalta 
ohjelmoituihin komentoihin, tietokoneohjelmiin. 

Kone ei ajattele eikä toimi itsenäisesti. Sillä ei 
ole tunteita, eläytymiskykyä eikä myönteistä, 
toisista välittävää sosiaalisuutta, jotka ovat ter- 
veelle ihmiselle ominaisia piirteitä. 


Robottien kehittyessä on pelätty, että ne ottavat 
lopulta kokonaan vallan ihmisiltä. Entä jos näin 
onkin jo tapahtunut? Ajoittain kyllä. Aina silloin, 
kun robottien toiminta on rajoittanut ihmisen 
perusoikeuksia ja tuhonnut elämää. 

Mekaaniset ihmisrobotit eivät ole saaneet ai- 
kaan tällaista, sillä ne ovat siihen vielä liian al- 
keellisia. Sen sijaan konetta muistuttavat ihmi- 
set, biologiset ihmisrobotit, ovat saaneet paljon 
tuhoa aikaan. Heitä kutsutaan tässä lyhyesti 
roboteiksi. 

Robotti on aidosti epäsosiaalinen 

Biologisella robotilla on tunteita toisin kuin me- 
kaanisilla roboteilla eli koneilla. Hänen tunteen- 
sa ovat kuitenkin itsekeskeisiä, vihamielisiä ja 
aineellisiin asioihin kiintyneitä. 

Epäsosiaalisuus ilmenee hillittömänä oman 
edun, rahan ja vallan tavoitteluna. Itsekeskei- 
syydessään ja kaavamaisessa toiminnassaan 
robotti on valmis tuhoamaan paitsi toisia robot- 


teja myös ihmisiä ilman että se vaivaa häntä 
millään tavoin. 

Hän toistaa konemaisesti itseään ja pyrkii te- 
kemään ihmisistä kaltaisiaan tarvittaessa väki- 
valtaakin käyttäen. Robotti mieltää ihmiset esi- 
neiksi, joita voi omistaa, käyttää hyväksi, tuhlata 
ja tuhota miten haluaa. 

Johtavassa asemassa oleva robotti kykenee 
yleensä ajattelemaan ja tekemään päätelmiä 
paljon konetta ja joskus ihmistäkin paremmin. 
Erona ihmiseen on se, että hänen ajattelunsa 
on pääosin kylmän rationaalista. Myötätunto 
toisia kohtaan ei kuulu siihen. 

Robotti ei kykene uutta luovaan ajatteluun ihmi- 
sen tavoin. Alemman tasoiset robotit eivät ajat- 
tele eivätkä ehkä kykenekään ajattelemaan it- 
senäisesti. He toteuttavat johtavan robotin käs- 
kyjä. 



Ulkonäkö pettää, toiminta paljastaa 

Robottia on yhtä vaikea erottaa ihmisten jou- 
kosta kuin kaurapellossa kasvavaa hukka- 
kauraa kauran seasta. 

Hukkakaura on rikkakasvi, joka muistuttaa erit- 
täin paljon kauraa. Ero näiden kahden välillä on 
se, että hukkakauran tähkässä ei ole jyviä ja se 
kasvaa kauraa pidemmäksi. Pituuskasvu johtu- 
nee siitä, että kasvi ei ole kuluttanut voimiaan 
jyvien tuottamiseen. Tosin hukkakaurallakin on 
jyvää kevyempiä siemeniä, joita se levittää te- 
hokkaasti peltoon. 

Joskus ilme voi paljastaa robotin. Jatkuvasti 
samana pysyvä vihamielinen ilme henkilön kas- 
voilla voi ilmiantaa robotin. Tämä ei kuitenkaan 
ole luotettava tunnusmerkki. 

Ero ihmisen ja robotin välillä korostuu silloin, 
kun kysymys on itsemääräämisvapaudesta, 
ihmisen oikeudesta itsenäiseen ajatteluun, tun- 
teisiin, mielipiteisiin, toimintaan ja elämään. 


Eron voi huomata myös tilanteissa, jotka kos- 
kevat robotin omistuksia ja valtapoliittisia etuja. 
Jos nämä ovat vähänkään uhattuina, hänen 
tunne-elämänsä menee sekaisin. Silloin hän on 
valmis käyttämään väkivaltaa ja tarvittaessa 
jopa tappamaan. 

Tunnistamista vaikeuttaa myös se, että robotti 
tietää hyvin, miten hänen tulee käyttäytyä luo- 
dakseen vaikutelman mukavasta, sosiaalisesta 
ja kaikkien kanssa toimeentulevasta henkilöstä. 
Hän osaa peittää sen, että häneltä tosiasiassa 
puuttuu aito eläytymiskyky, kyky toisista välit- 
tämiseen ja kyky aitoon vuorovaikutukseen. 

Robotteja voi ihmisen tavoin olla missä vain 
pukeutuneena asemansa ja tilanteen mukaises- 
ti ja käyttäytyen asianmukaisesti. 

Heitä voi kohdata mitä erilaisimmissa tilanteissa 
ja työyhteisöjen tasoilla - sekä johtavassa 
asemassa että työntekijöinä ja toimihenkilöinä. 
Heitä voi olla kaikissa ammattiryhmissä. 



Erityisesti heihin voi törmätä tiukan kaavamai- 
sesti johdetuissa aatteellisissa ryhmissä ja or- 
ganisaatioissa. Tällaisia ovat mm. uskonnolliset 
ja poliittiset ryhmittymät, byrokraattisesti johde- 
tut virastot ja sotilasorganisaatiot. 

Robotin tunnistaa usein vasta silloin, kun hänen 
kanssaan joutuu lähemmin tekemisiin. Kun ih- 
minen kohtaa robotin, tämän kylmä, ahne, me- 
kaaninen, ihmisiä ja elämää tuhoava luonne 
paljastuu hänelle hänen suureksi hämmästyk- 
sekseen ja kauhukseen. Tällaisessa tilanteessa 
hän voi kauhistuneena huudahtaa itsekseen: 

”Ei voi olla totta, voiko tällaista olla!?” 

Kokemus on usein niin uskomaton, että hän 
koettaa selittää kaikki parhain päin ja ajatella, 
että on arvioinut toista väärin. Kannattaa kui- 
tenkin luottaa omaan arvioon ja pysyä robotista 
etäämpänä oman turvallisuuden ja terveyden 
vuoksi. 

Vuorovaikutus robotin kanssa vahingoittaa ih- 
misen herkkää tunne-elämää. Joskus jopa niin, 



että hän joutuu turvautumaan mielenterveyden 
asiantuntijoiden apuun. 

Mielenterveyden häiriöitä kuvaavat diagnoosit- 
han koskevat valtaosin ihmisen tunne-elämää. 
Robotit sen sijaan kulkevat usein perusteetto- 
masti terveen kirjoissa, koska ne käyttäytyvät 
järjestäytyneesti. Tämä johtuu siitä, että niiden 
tunne-elämä ja eläytymiskyky ovat rajoittuneita, 
eivätkä ne siksi ole yhtä haavoittuvia kuin ihmi- 
set. 

Aina kun robotit ovat päässeet valtaan, jälki on 
ollut tuhoisaa. Tuoreessa muistissa ovat mm. 
maailmansotien kauhut ja tuhot, joita esimerkik- 
si natsien johtajarobotit robottiarmeijoineen sai- 
vat aikaan. Tällaisia konflikteja esiintyy nyky- 
äänkin eri puolilla maailmaa. Terroristitkin ovat 
aina robotteja. 

Robottijohtajat pakottavat ihmisiä yhä häikäile- 
mättömästi roboteiksi. Ne voivat vaatia sääli- 
mättömästi ihmisiä uhraamaan itsensä viimei- 
seen yksilöön vetoamalla kansallisiin, yhteisöni- 



siin tai uskonnollisiin velvollisuuksiin ja aattei- 
siin. Näin ne puuttuvat ihmisen perusoikeuteen 
saada elää. 

Robottien pyrkimykset valta-asemaan heikentä- 
vät ihmiskunnan selviytymismahdollisuuksia. 
Siksi on tärkeää tehdä niiden toiminta tyhjäksi 
jo ennakolta. Ihmisten on asetettava roboteille 
rajat, koska ne eivät luonteestaan johtuen pysty 
siihen itse. 

Eri lajeja vai kehityksen tulos? 

Koska samoissa olosuhteissa näyttää elävän 
rinnakkain sekä robotteja että ihmisiä, kyse voi 
olla jopa kahdesta eri ihmislajista. Näistä toi- 
nen, ihminen (Homo sapiens), on robottia (ho- 
mo roboticus, kirj. käyttämä ilmaus) kehit- 
tyneempi sekä sosiaalisilta että emotionaalisilta 
taidoiltaan. Robottia voidaankin verrata nean- 
dertalinihmiseen. 

Neandertalinihmisen arvellaan kuolleen suku- 
puuttoon. Ehkä tämän aiheuttivat eläminen 


suppeissa ryhmissä, eristäytyneisyys ja epäso- 
siaalisuus. Viimeksi mainittu ilmeni mm. oman 
lajin jäsenten surmaamisena ja syömisenä, 
kannibalismina. 

Risteytymistä nykyihmisen kanssa arvellaan 
tapahtuneen jonkin verran. Voi olla, että näiden 
ihmisten geenit vaikuttavat edelleen joissakin 
yksilöissä. 

Jos näin on, on todennäköistä, että myös tämä 
ihmisiä tuhoava homo roboticus tulee katoa- 
maan elämän kovassa selviytymistaistelussa 
kantaisiensä tavoin. Siinä pärjäävät vain aidosti 
yhteistyökykyiset ja sosiaaliset ihmiset. 

Voidaan myös pohtia, millaisissa olosuhteissa 
ihminen voi taantua toisia ihmisiä ja elämää 
tuhoavaksi robotiksi? Taantumista voivat selit- 
tää mm. altistuminen johtavien robottien vaiku- 
tusvallalle ja ryhmän vahvistava vaikutus. 

Myös lapsuudessa koettu hellyyden ja huolen- 
pidon puute ja väkivalta voivat altistaa ihmisen 



sellaiselle kehitykselle, joka johtaa robotisoitu- 
miseen. Tällainen tekijä voi olla myös olosuh- 
teista johtuva stressi. 

Toisaalta voidaan kysyä, voiko ihmisrobotti ke- 
hittyä ihmisen kaltaiseksi ja jos voi, niin millai- 
sissa olosuhteissa tämä voi tapahtua? Ja edel- 
leen, jos muutosta tapahtuu, miten se voidaan 
luotettavasti todeta? Kehittyminen ylemmälle 
tasolle voi kuitenkin olla monille vaikeaa ilman 
ulkoista apua ellei jopa mahdotonta. 


Sisällys 


Suomi lännen valtapolitiikan pelinap- 
pulana 

1 . 10.2015 

R uotsin keskustapuolue on päättänyt kan- 
nattaa Ruotsin jäsenyyttä Natossa ja sitä, 
että Ruotsi hakee jäsenyyttä yhdessä Suomen 
kanssa. Tuntuupas kovin helpolta ratkaisulta. 
Ilmeisesti päättäjillä on vielä mielessään Ruot- 
sin suurvalta-ajat, jolloin Suomi kuului osana 
Ruotsiin ja jolloin Suomea oli helppo hallita. 

Ajat vain ovat muuttuneet eikä Ruotsikaan voi 
enää kokea entisenlaista suuruuden hurmaa, 
kovin pieneksi kun on kutistunut. Pienetkin 
maat Ruotsin tavoin voivat kyllä kokea suuruu- 
den taikaa osana sotilasliittoja. 

Ruotsi on aina käyttänyt Suomea hyväkseen 
ulkopoliittisissa valtapyrkimyksissään ja talou- 
dellisen hyvinvointinsa rakentamisessa. Ruot- 
sista on lähdetty sotaan milloin mihinkin suun- 
taan ja varsin usein itään päin. Onhan Ruotsi 


pitänyt aina Venäjää perivihollisenaan ja estee- 
nä laajentumiselieen tuohon ilmansuuntaan. 

Ruotsin kuninkaat ovatkin kiertäneet Suomessa 
ahkerasti värväämässä sotaväkeä idän sodil- 
leen. Tämä poliittinen suuntaus Ruotsissa on 
kestänyt vuosisatoja ja näyttää jatkuvan edel- 
leen. Suomen kun pitäisi olla nytkin heidän 
kanssaan yhteisessä rintamassa idän vihollista 
päin. Eikä vain Ruotsin kanssa, sillä esimerkiksi 
Hollanti on toivonut Suomen puolustavan itse- 
ään ja koko Eurooppaa. Naurettavaa kyllä. 

Muistan, kun entinen opettajani, kenttärovasti 
Niilo Kinos, kouluajoiltani yli 50 vuoden takaa 
sanoi kerran, että Suomi on aina ollut Ruotsin ja 
lännen verinen kilpi itää vastaan ja tulee sitä 
aina olemaan. Ehkä hän tarkoitti, että Ruotsi on 
käyttänyt ja käyttää jatkuvasti Suomea kilpe- 
nään taistellessaan todellisia tai kuviteltuja idän 
uhkia vastaan ja turvatakseen omat etunsa. 

Ruotsi näyttää politiikassaan nojautuvan Kiinan 
perustajan Mao Tse-tungin oppeihin politiikan 



perusteista: Poliittinen valta kasvaa kiväärin 
piipusta. Väkivalta, totta, toisten ihmisten yli 
vaikuttaminen, löytyy kaiken politiikan ytimestä, 
vaikka sitä koetetaan peitellä ihmisiltä. Nyt se 
vain näyttää saavan jälleen ilmiasun muotoja. 

Mielestäni Suomen kannattaa lähteä nykyisestä 
todellisesta tilannearviosta ja omista kansallisis- 
ta eduistaan. Henkilökohtaisesti en tue Suomen 
Nato-jäsenyyttä. Rauha kun ei kasva kiväärin 
eikä isonkaan tykin piipusta tai ohjussiilosta. 
Sotilasliitot eivät takaa rauhaa olivatpa kuinka 
vahvoja tahansa. 

Suomella ei ole varaa uhrata kansalaisiaan po- 
liittisten jengien välisten kahinoiden synnyttä- 
missä turhissa sodissa. Riittää, kun se varjelee 
väestöään ja koettaa diplomaattisin keinoin yl- 
läpitää rauhaa kaikkien naapureidensa kanssa. 

Hyvää diplomatiaa ei ole se, että muistuttaa 
naapureitaan koko ajan heidän virheistään. 
Kohtalon oppeihin verisestä kilvestä ei kannata 
uskoa. Tämä kohtalo voidaan välttää ajattele- 



maila itsenäisesti ja uusilla toimilla. Se on hy- 
vää selviytymisstrategiaa ja sen voi jopa Ruot- 
sikin ja koko Eurooppa huomata hyödylliseksi. 


Sisällys 

Sodat raunioittavat ihmiskuntaa 

23 . 9.2015 

I hmiskunnan suurimpia haasteita elossa py- 
symiselle ovat turvattomuus ja köyhyys. Vuo- 
situhansia jatkuneet sodat ovat raunioittaneet 
väestön geneettistä ja psykososiaalista raken- 
netta siinä määrin, että on todella syytä olla 
huolissaan ihmiskunnan kyvystä pysyä ylipää- 
tään elossa. Taloudellista menestystä ja vaiku- 
tusvaltaa on haettu sotimalla ja uhraamalla pa- 
kolla aina paras väestön osa. 

Tämän "rodunjalostuksen” seurauksena on jäl- 
jelle jäänyt yhä kyvyttömämpi ja avuttomampi 
väestön osa. Sellainen, joka ei tunnista kunnol- 
la edes omaa sukupuoltaan ja jolle jokapäiväi- 
seen elämäänkin liittyvien asioiden ymmärtämi- 
nen tuottaa suuria vaikeuksia saati sitten suu- 
rempien yhteyksien ymmärtäminen. 

Näyttää siltä, että jälleen kerran pohditaan näi- 
den keinojen käyttämistä, kun asiat ovat men- 


neet solmuun. Tämä on eettisesti ja myös ta- 
loudellisesti vanhanaikainen ja kestämätön ajat- 
telutapa, josta on syytä päästä eroon. On syytä 
tunnistaa henkilöt ja organisaatiot, jotka ajatte- 
levat ja toimivat näin ja estää heidän toimintan- 
sa. 


Sisällys 

Vatuloinnilla valtaa 


26 . 7.2015 

O lemme seuranneet vuosia kummallista 
murhenäytelmää Kreikan talousongelmien 
ratkaisuyrityksistä. Hitautensa ja vaivalloisuu- 
tensa vuoksi sitä voidaan kutsua murresanalla 
vatulointi. 

Miksi asia ei ratkea, miksi huomio on jatkuvasti 
Kreikan ongelmissa tai vaihtoehtoisesti Ukrai- 
nan kriisissä? Todennäköisesti siksi, että näin 
peitellään se tosiasia, että Euroalueen maat ja 
Suomi siinä ohessa ovat velkakriisin kourissa, 
jolle ei näy loppua. 

Ketkä hyötyvät pörssikurssien heilahteluista, 
joita syvä epävarmuus ja sitä seuraava opti- 
mismi vuorotellen aiheuttavat? Ne, joilla on suu- 
ria pääomia. Näin vatkataan lisää pääomia ve- 
ronmaksajien kustannuksella. Ja tällä tavalla 
yhä köyhtyvien maiden kansalaiset menettävät 


velkaantumisen myötä määräysvallan omiin 
asioihinsa. 

Mihin suuria pääomia ja kansalaisten heikkoa 
päätäntävaltaa tarvitaan? Rauhan työhönkö? 
Tuskin. Euroopan ytimelle sen reuna-alueet, 
kuten Suomi ja Kreikka ovat valtapoiiittisesti 
erittäin tärkeitä. 

Siksi strategisista syistä on hyvä, että nämä 
ovat heikkoja. Pyritäänhän keskusjohtoiseen 
liittovaltioon, kuten Eurooppa yliopiston pala- 
vasilmäiset tohtorit jo vauhdikkaasti ennakoivat. 
Ja joita omaa etuaan tavoitelevat poliitikot ker- 
naasti myötäilevät. 


Sisällys 


Vapaampi tahto turvaa vaikeuksissa 
oleville paremman elämän 

15.6.2012 

V iime aikoina on keskusteltu tahdonvapau- 
desta. Siitä, missä määrin ihminen voi teh- 
dä itsenäisiä päätöksiä ja vaikuttaa omaan elä- 
määnsä. Kysymys on filosofinen ja perin vanha, 
mutta vaikuttaa edelleen kiinnostavalta. Tah- 
donvapauteen kriittisimmin suhtautuvat ajate- 
levat, että kaikki ihmisen käyttäytyminen on täy- 
sin ennustettavissa. Ihminen on kuin kone, joka 
toteuttaa vain tiettyä kaavaa. 

Kristillisen kirkon vaikuttaja Aurelius Augus- 
tinus (354 - 430) kehitti predestinaatio-opin. 

Sen keskeinen ajatus on, että kaikki on ennalta 
määrätty. Jumala on luonut sekä hyvät että 
huonot ihmiset ja heidän kohtalonsa on ollut 
olemassa jo aikojen alusta. Niinpä ihmisten teot 
ja tapahtumat ovat vain pelkkää kulissia ja näy- 
telmää. Augustinuksen ajatuksia on tosin seli- 
tetty monella tavalla. 


On helppoa kuvitella, että hyvin toimeentulevat 
ihmiset ovat suosineet oppia ihmisen kohtalon 
ennalta määräämisestä ja pitäneet sen opetta- 
mista tärkeänä. Ehkä näin on yhä vieläkin. Pa- 
rempiosaisilla kun ei ole tarvetta muuttaa ase- 
maansa ja hyvää oloaan mitenkään. 

Heidän mielestään olisi epäilemättä hyvä, jos 
myös huonompiosaiset, kuten köyhät, vammai- 
set ja kärsivät uskoisivat, että omalle kohtalolle 
ei kukaan voi mitään. Myös kirkkoisä Augus- 
tinus lienee lukeutunut etuoikeutettuihin hyvä- 
osaisiin. 

Toisessa ääripäässä ovat sellaiset ihmiset, jot- 
ka katsovat ihmisen voivan itsenäisesti päättää 
teoistaan ja olevan aina täysin vastuussa niistä. 
Totuus lienee jossain näiden kahden näkemyk- 
sen välissä. 

Tahdonvapaus näyttää olevan suhteellista ja 
siihen voidaan vaikuttaa. Riittämätöntä tahdon- 
vapautta voidaan saada lisää oppimalla ja osal- 
listumalla. 



Kansalaisvaikuttamisella (demokratia) voidaan 
lisätä vaikeuksissa olevien tahdon ja tekemisen 
vapautta. Hyvin toimeentulevilla tahdonvapautta 
lienee kyllä riittävästi ellei jo liikaakin. Diktaatto- 
rit rajoittavat mielellään muiden ihmisten teke- 
misen vapautta ja elämää, koska se takaa heille 
yksinvallan ja kaikin tavoin lokoisat olot. Tällais- 
ten ihmisten tahdonvapautta on syytä rajoittaa. 

Ihminen on osa maailmankaikkeutta, jolle ovat 
ominaista toisaalta hyvin ennustettavat ilmiöt 
toisaalta sellaiset tapahtumat, joita ei voida 
lainkaan tai voidaan vain hyvin huonosti enna- 
koida. Hyvin ennustettavia ovat esimerkiksi tai- 
vaankappaleiden liikkeet ja kiertoradat. Huo- 
nosti ennustettavia ovat muun muassa sään 
vaihtelut. 

Tilastotieteessä puhutaan satunnaisilmiöistä ja 
niiden esiintymisen todennäköisyydestä. Jotta 
jonkin ilmiön esiintymistä voidaan ennustaa, 
pitää tapahtumien kulussa mukana olevien osa- 
tekijöiden olla toisistaan riippuvia, vaikuttaa toi- 
siinsa tai esiintyä jollakin säännöllisellä tavalla. 



Mitä pidemmästä ajanjaksosta on kysymys, sitä 
epävarmemmaksi käy myös säännöllisten pro- 
sessien ennustettavuus. Miksi? Siksi, että ta- 
pahtumien kulkuun vaikuttavat sellaiset tekijät, 
joilla ei ole mitään yhteyttä tarkkailtaviin tapah- 
tumiin eikä niitä siksi voida mitenkään ennakoi- 
da. Näistä käytetään tieteessä nimitystä riippu- 
mattomat, väliin tulevat muuttujat. 

Ihmisen päätösvaltaan vaikuttavat hänen käyt- 
täytymistään ohjaavat automatisoituneet, sisäis- 
tyneet käyttäytymismallit. Nämä voivat olla jo- 
kapäiväistä toimintaa helpottavia tai sitä hanka- 
loittavia. Autolla ajamista helpottaa esimerkiksi 
oppimisen kautta rutinoitunut ajotapa tuttua 
etuajo-oikeutettua ajoreittiä kodin ja työpaikan 
välillä. 

Ongelmia voi ilmetä silloin, kun jonain päivänä 
reitin ominaisuudet ovat ennalta arvaamatto- 
masti muuttuneet. Työhön kiiruhtaja ajaa katua, 
jonka ajo-oikeus on muutettu niin, että hänen 
onkin varottava kaikkia sivuilta tulevia ajoneu- 



Tällaisessa tilanteessa onnettomuuden vaara 
kasvaa, koska tilanne on yllättävä eikä vanha 
käyttäytymismalli enää toimi muuttuneessa ti- 
lanteessa. 

Fyysinen ympäristö voi osaltaan aiheuttaa es- 
teitä vähänkin toimintarajoitteisille ja kaventaa 
näin heidän tahdonvapauttaan. 

Väsynyt, päihderiippuvainen tai sairastunut ih- 
minen toimii usein kaavamaisesti koneen ta- 
voin. Jos esimerkiksi tietty paikka tai ihmissuh- 
de on herättänyt pelkoa, samat tunnekokemuk- 
set heräävät helposti eloon aina silloin, kun tuo 
tilanne tai ihmissuhde toistuu. 

Kun näin tapahtuu, tunnereaktio vahvistuu ja 
voi laajeta muihin samantapaisiin olosuhteisiin. 
Tämän seurauksena ihmisen elämänpiiri alkaa 
kaventua, vaikka hän itse ei sitä haluaisi. Tilan- 
ne saattaa jatkua muuttumattomana, ellei pul- 
maan löydetä ratkaisua. Tässä tapauksessa se 
voi olla psykoterapia Väliin tulevana muuttuja- 



Psykoterapiassa ihmisen omaa, usein hyvin 
rajoittunutta tahtoa vapautetaan. Terapian avul- 
la ihminen voi päästä elämää rajoittavista ko- 
kemuksistaan ja olla näin vapaampi päättä- 
mään itse, mitä hän voi tehdä ja mitä hän halu- 
aa elämältään. Pelkoa herättävät kokemukset 
opitaan pois ja niiden tilalle opitaan uusia myön- 
teisiä ja mieltä lääkitseviä elämyksiä. 

Paitsi ihmisen sisäiset tekijät, myös hänen sosi- 
aalinen ympäristönsä voi asettaa esteitä hänen 
vapaalle päätäntävallalleen. Yhteisöjen tiukat ja 
epäasialliset käyttäytymissäännöt voivat rajoit- 
taa yksilön elinmahdollisuuksia. Mitä alkukan- 
taisempi tai tiiviimpi yhteisö on, sitä rajoitta- 
vammat saattavat olla yksilön käyttäytymistä 
säätelevät uskomukset ja tavat. 

Sellaiset ihmiset, jotka ovat sisäistäneet täysin 
ryhmänsä tai yhteisönsä uskomukset, ideologiat 
tai ohjelmat, käyttäytyvät kuin suggestion vaiku- 
tuksen alaisina - epäitsenäisesti ja konemaises- 
ta Heillä on vain yhden vaihtoehdon putkinäkö 



ja siksi heidän tahdonvapautensa on hyvin ra- 
joittunut. 

Samanlainen tilanne syntyy silloin, kun ihminen 
omaksuu ja sisäistää tuhoavia käyttäytymismal- 
leja, kuten murhat ja itsemurhat. Tällaisia tilan- 
teita voidaan ehkäistä helpottamalla ajoissa 
asianomaisen elinolosuhteita ja antamalla hä- 
nelle selviytymismalleja ja myönteisiä vaihtoeh- 
toja ongelmatilanteissa. Vaikeuksista selvinnei- 
den kokemuksien esittely julkisesti voisi auttaa 
tässä. 

Yhteiskunnissa yksilöön kohdistuvat rajoitukset 
ja valvonta ovat lisääntyneet. Näyttää siltä, että 
ihmisten on osallistuttava entistä enemmän 
päättäjien kehittämiin sotaleikkeihin. 

Paitsi kotonaan heidän on myös työssään istut- 
tava lukkojen takana ja valvonnan alaisina. He 
tarvitsevat tunnuslukuja voidakseen elää joka- 
päiväistä elämäänsä ja heistä kerätään henkilö- 
kohtaisia tunnistetietoja yhä useampiin rekiste- 
reihin. 



Jos he haluavat matkustaa muihin maihin, he 
tarvitsevat maastapoistumisluvan ja maahan 
saapumisluvan henkilöllisyystodistuksen, pas- 
sin ja viisumin muodossa. 

Yhteiskunnat muistuttavatkin yhä enemmän 
keskiaikaisia kaupunkeja, armeijan yksiköitä tai 
vankileirejä piikkilanka-aitoineen, joissa kaikki 
asukkaat ovat rikollisen tai epäillyn asemassa. 

Esimerkkinä tästä on Helsingin kokeilu, missä 
asukkaat seuraavat tapahtumia lähistöllään ja 
toimivat ilmiantajina poliisille (Aamulehti 
22.6.201 2). Tarkoituksena on ilmeisesti juurrut- 
taa vaivihkaa diktatuurimaista tuttu käytäntö 
EU-kulttuuriin Suomen kokeilun rohkaisemana. 

Taloudellinen hyvinvointi ja sen myötä riittävä 
sosiaalinen asema näyttävät olevan ne lääk- 
keet, joilla portit parempaan elämään avautuvat 
parhaimmin. Jos on rahaa, on myös päätösval- 
taa ja mahdollisuuksia. Voi saada kunnollista 
terveydenhoitoa, asua terveellisemmin, liikkua 
vapaammin sekä elää paremmin ja pidempään. 



Huolehtimalla ihmisten hyvinvoinnista kohenne- 
taan myös heidän osallistumis- ja vaikuttamis- 
mahdollisuuksiaan eli tahdonvapauttaan. 

Kansalaisvaikuttamisessa tarvitaan kaikkia yh- 
teisön jäseniä. Vaikuttamisen parantamiseksi 
on kuunneltava ihmisten todellisia tarpeita ja 
toiveita, arvioitava niitä ja tarvittaessa todella 
parannettava huonoiksi todetut menettelytavat. 

Elävä maailmankaikkeus? 


7 . 5.2012 

K atselin kerran erästä brittiläistä tv- 
ohjelmaa, missä maailman parhaimpiin 
kuuluvat tiedemiehet ideoivat ja pohtivat ilmiöi- 
den syvimpiä olemuksia. 

Eräs heistä oli sitä mieltä, että aurinko on elävä 
olento ja että se hymyilee. Jotkut ihmiset, var- 
sinkin lapset, mieltävät asian näin. Entäpä, jos 
maailmankaikkeus onkin elävä organismi, johon 
aurinkomme kuuluu vain pienenä osana? 
Elämmekö valtavassa olennossa, jonka kokoa 
emme voi havaita oman pienuutemme vuoksi? 

Ihmisnäkökulmasta tarkasteltuna avaruus vai- 
kuttaa äärettömältä tilalta, missä suuret massat 
ja etäisyydet vaikuttavat fysikaalisten lakien 
mukaisesti. Elämän syntyä pohtiessaan ihmi- 
nen on etsinyt avaruudesta elävän ja kuolleen 
aineen rajapintoja. Sellaisia olosuhteita, jotka 


synnyttävät elämää tai joissa elämä olisi mah- 
dollista. 

Avaruudesta onkin löydetty elämään liitettyjä 
orgaanisia aineita. Tutkijat ovat löytäneet esi- 
merkiksi valtavia metyylialkoholipilviä, joiden on 
arveltu liittyvän tähtien syntyyn. 

Tuntemamme maailmankaikkeus (kosmos) täh- 
ti- ja planeettajärjestelmineen muistuttaa ihmi- 
sen tunteman aineen atomirakennetta. Siinä 
elektronit kiertävät atomin ydintä, kuten planee- 
tat tähteä. Tällöin puhutaan mikrokosmoksesta. 
Myös ihminen itse koostuu aineesta. 

Tehdäänpä pieni ajatuskoe. Kuvitellaan, että 
ihmisen sisällä erään atomijärjestelmän elekt- 
ronissa elää olentoja, jotka tähyilevät omaa 
avaruuttansa etsien sieltä elämän merkkejä. 

Näiden olioiden "aurinkojärjestelmä” on niin mi- 
tättömän pieni, ettei niillä ole mitään mahdolli- 
suutta käsittää sitä "maailmankaikkeutta”, ihmis- 
tä, minkä sisällä ne elävät. Näiden olentojen 


avaruus vaikuttaa enimmäkseen pimeältä, kos- 
ka "tähtijärjestelmät” (protonit ja neutronit elekt- 
roneineen) ovat äärettömän kaukana toisistaan, 
aivan kuten tuntemassamme avaruudessa. 

Maailmankaikkeudessa, olipa kyseessä makro- 
tai mikrokosmos, fysikaalinen aika määräytyy 
aineen massojen liikkeistä toisiinsa nähden. 
Tästä johtuen aika on aina suhteellista. 

Jatketaan ajatuskoetta ja ajatellaan sekunnin 
pituista aikaa meidän ajankulussamme. Tässä 
ajassa edellä kuvatussa mikrokosmoksessa 
elektroni (vastine planeetallemme) on ehtinyt 
kiertää tuhansia, satojatuhansia, ehkäpä mil- 
joonia kertoja atomin ytimen (vastaa aurinko- 
amme) ympäri. 

Vastaavasti voidaan ajatella, että miljoonat 
vuodet meidän järjestelmässämme merkitsevät 
ehkä vain sekunnin, parin pituista aikaa maail- 
mankaikkeudeksi kutsumamme järjestelmän 
ajankulussa 



Oletetaan, että tuntemamme maailmankaikkeus 
on elävä olento. Silloin sen kannalta on varmas- 
ti tärkeää, että sitä ei vahingoiteta eikä tuhota. 
Ihminen voi vaikuttaa omalla toiminnallaan tois- 
taiseksi vain siihen osaan maailmankaikkeutta, 
missä elämme eli maan olosuhteisiin, sen ihmi- 
siin ja ympäristöön. 

Monien ihmisten omaksuma elämäntapa, jossa 
jatkuva kasvu keinoista piittaamatta on kuin 
pakkomielle, muistuttaa syöpäkasvaimelle tyy- 
pillistä toimintaa. 

Syöpäkasvain muodostuu sellaisista soluista, 
joiden ainoa tehtävä on lisääntyä konemaisen 
hillittömästi ja itsekkäästi organismin kustan- 
nuksella. Syöpä voi lopulta tuhota organismin 
kokonaan ja samalla myös itsensä. 

Ovatko elämää tuhoavaan toimintaan villiinty- 
neet ihmiset kuin syöpäsoluja tähyillessään ah- 
naasti avaruuteen ja haaveillessaan sen valloit- 
tamista omien itsekkäiden tavoitteidensa saa- 
vuttamiseksi? 



Voi olla, että tuolla suurella, maailmankaikkeu- 
deksi kutsumallamme olennolla on omat kei- 
nonsa vastustaa tällaisia pyrkimyksiä. Jos tuo 
suuri järjestelmä on elävä, tietoinen olio, onko 
hän todellisuudessa meidän Jumalamme? 

Terveellä itsetunnolla on tulevaisuus 


19 . 4.2012 

V anha suomalainen sananlasku sanoo: ”Ar- 
vaa oma tilasi, anna arvo toisellekin.” Lau- 
se pitää sisällään ajatuksen, että ihmisen käsi- 
tys omista kyvyistään ja mahdollisuuksistaan 
sekä suhteestaan toisiin ihmisiin tulisi olla mah- 
dollisimman todenmukainen. Ei aliarvioiva, mut- 
ta ei myöskään yliarvioiva. 

Itseään aliarvioiva ihminen ei osaa tai uskalla 
hyödyntää kykyjään riittävästi, tuntee alem- 
muuden tunnetta ja masentuu. Itsensä yliarvi- 
ointi, ns. pöhöttynyt itsetunto, johtaa helposti 
ylilyönteihin käyttäytymisessä ja ongelmiin tois- 
ten kanssa. Odotettua huonompi menestys koe- 
taan helposti toisten aiheuttamaksi. 

Yksilön lisäksi voidaan puhua ryhmän tai jopa 
kansan käsityksestä omasta itsestään suhtees- 
sa toisiin ryhmiin tai kansoihin. Mitä vähemmän 
ihminen, ryhmä tai kansa saa totuudenmukaista 


palautetta käyttäytymisestään sitä helpommin 
arvio omasta tilasta suhteessa muihin vinoutuu. 
Sanonta: "Joukossa tyhmyys tiivistyy” kuvannee 
tilannetta, missä ryhmä ei saa tai halua ottaa 
todenmukaista palautetta vastaan. 

Yksilön ja ryhmän vääristynyt käsitys todelli- 
suudesta voi levitä koko kansan tasolle. Tuhoi- 
sana esimerkkinä tästä ovat ääriryhmittymät 
toisen maailmansodan aikana. Eräs tällainen 
ryhmittymä oli Saksan kansallissosialistinen 
työväenpuolue. 

Saksassa kansallissosialistit (natsit) pitivät itse- 
ään yli-ihmisinä ja muita älykkäämpänä arjalai- 
sena rotuna. Siksi he katsoivat oikeudekseen 
sortaa toisia ja vaatia elintilaa toisten kustan- 
nuksella. On hämmästyttävää, miten vielä ny- 
kyäänkin jotkut oppineet jopa Suomen kaltai- 
sessa sivistyneessä maassa pitävät yksipuoli- 
sesti kiinni ihmisen geneettisestä älykkyydestä 
ja rotujen ylemmyydestä. 


On kauan tunnettu tosiasia, että esimerkiksi 
älykkyystesteissä saatuihin pisteisiin vaikuttavat 
suuresti ne olosuhteet, joihin ihmiset syntyvät ja 
joissa he elävät. Siksi käsitys toisia älykkääm- 
mästä rodusta erityisoikeuksineen on varsin 
typerä ja rikkoo ihmisoikeuksia. 

Millään kansalla ei ole oikeutta olla joku ylimie- 
linen valittu kansa. Jotkut kansat ovat kyllä ol- 
leet viekkaita siinä, että ne ovat tällaisen roolin 
omaksuneet itselleen mukamas jumalan tah- 
dosta ja saaneet -ihme kyllä - muutkin usko- 
maan tähän. 

Tällaiseen identiteettiin perustuva pöhöttynyt 
itsetunto voi kyllä viedä jonkin matkaa eteen- 
päin, mutta johtaa ylivaltapyrkimysten seurauk- 
sena ennen pitkää jatkuviin ristiriitoihin muiden 
kanssa. "Valittuja" ovat sellaiset kansat, jotka 
pystyvät rakentavaan yhteistyöhön ja rauhaan 
muiden kanssa. Kansat, joilla on terve itsetunto, 
ovat tällaisia ja niillä on tulevaisuus. 



Suomestakin löytyy edellä kuvattua pöhöttynyt- 
tä itsetuntoa. Meidän kun pitäisi olla maailman 
parhaita kaikessa. Jotkut jopa näyttävät tosis- 
saan uskovan näin. 

Aikaansaannoksiin perustuva terve itsetunto voi 
auttaa jäsentämään oman maan asemaa suh- 
teessa muihin kansoihin. Urheilusuoritukset 
voivat olla tässä yksi suunnan näyttäjä. Suoma- 
laiset ovat joskus hyviä jossakin lajissa, mutta 
enimmäkseen keskinkertaisia ja joskus huono- 
jakin muiden maiden tavoin. 

Suomalaisissa on kyllä paljon luovuutta ja kek- 
seliäisyyttä, mutta se on usein kahlittu pakkoon 
perustuvilla byrokraattisilla käytännöillä, jotka 
ovat perua Ruotsin ja Venäjän vallan ajoilta. 
Tuntuu, että Suomen itsenäistymisprosessi on- 
kin vielä kesken. Terveellä itsetunnolla tämäkin 
prosessi onnistuu. 


Sisällys 


Tavoitteena onnellisen ihmisen työ- 
paikka 

2 . 4.2012 

N ykyään ollaan huolissaan työurista ja var- 
haisesta eläkkeelle siirtymisestä: eläke- 
ikää pitäisi nostaa. Ongelmana on vain se, että 
ihmiset sairastavat paljon ja siirtyvät sen vuoksi 
ennen aikojaan sairaseläkkeelle. Tilanne Suo- 
messa on huolestuttava kansainvälisestikin ver- 
rattuna. 

Työolot voivat osaltaan huonontaa ihmisen ter- 
veyttä. Viettäähän hän lähes puolet vaiveillaolo- 
ajastaan työpaikalla useiden vuosikymmenten 
ajan. Työoloja tulisikin kehittää niin, että ne tu- 
kevat ihmisen terveyttä. 

Suomessa on valitettavasti yhä paljon sellaisia 
työpaikkoja, jotka vaarantavat siellä työskente- 
levien ihmisten terveyden. Mitä pitäisi tehdä 
asian korjaamiseksi? Olisikohan tässä aluksi 
mitään apua eläinmaailman uudistuksista? 


Eettinen ajattelu on tuotantoeläinten pidossa 
edennyt jo niin pitkälle, että nyt tunnustetaan 
esimerkiksi kanan ja lehmän oikeus omaan laji- 
tyypilliseen elämäänsä. Niinpä nykyään raken- 
netaan onnellisen kanan ja lehmän asumuksia, 
missä eläimet voivat käyskennellä vapaasti ja 
toimia oman luonteensa mukaisesti. Näissä 
oloissa eläimet myös tuottavat hyvin. 

Itse asiassa eläimet ovat ihmisiä paremmassa 
asemassa siksi, että niitä sentään kutsutaan 
omilla lajinimillään. Näin voidaan tunnistaa, mil- 
laisia luonnollisia tarpeita kanoilla tai lehmillä 
on, jotta niiden elinolosuhteita voidaan paran- 
taa. 

Työpaikoillahan ei yleisesti ottaen ole vielä 
päästy näin pitkälle. Siellä kun ei ole virallisesti 
ihmisiä, vaan kasvottomia toimijoita: työntekijöi- 
tä, työläisiä, toimihenkilöitä, esimiehiä ja johta- 



Työolojen suunnittelussa ja toteutuksessa ei 
oteta riittävästi huomioon ihmisen luonnollisia 
tarpeita, eivätkä ihmisoikeudet aina toteudu. 

Henkilöstö työskentelee edelleen ylivoimaisten 
rasitteiden alaisena, moniin liekoihin kytkettyinä 
ja tiukan valvonnan alaisina ainoana tehtävä- 
nään vain tuottaa omistajille mahdollisimman 
paljon voittoa. 

Sellaisilla työpaikoilla, joissa - ehkäpä vain sat- 
tumalta - suhtaudutaan ihmisiin ihmisinä, voi- 
daan paremmin kuin työpaikoilla, joilla näin ei 
tapahdu. Hyvillä työpaikoilla ymmärretään ihmi- 
sillä ja hyvällä elämällä olevan arvoa sinänsä. 

Organisaatiot koostuvat yhä osastoista ja divi- 
sioonista armeijan tapaan ja niitä johdetaan 
poikkeustilaorganisaation -sotatilan - johtamis- 
tavoilla. Tällainen johtaminen aiheuttaa kriisejä 
työpaikoilla ristiriitoineen. 

Kerrotaan, että vielä 1930 -luvulla rakennus- 
työmaiden työnjohtajilla oli pistoolit vyöllä joh- 



tamistyön tehostamiseksi. Tuntuu, että ajan 
saatossa nämä metalliaseet ovat vain vaihtu- 
neet nykyajan henkisen väkivallan pistooleiksi: 
uhkailulla tehostetaan ihmisten työntekoa ja 
valvontaa työssään. 

Voiko tällaisissa työpaikoissa olla luovuutta ja 
tuottavuutta? Tuskin. Ja jos on, sen hintana on 
lyhyt, sairaalloinen elämä. Mutta kuka tästä ot- 
taisi todella vastuun? Työantaja on aina pää- 
vastuussa työpaikoillaan työskentelevien ihmis- 
ten terveydestä ja turvallisuudesta. 

Vastuu kuuluu myös valtiolle ja sen viranomai- 
sille. Lain mukaan työvoima on valtiovallan eri- 
tyisessä suojeluksessa. Tosin työvoima pitäisi 
ymmärtää ja määritellä niin, että se tarkoittaa 
sekä työpaikoille pyrkiviä että niillä työskentele- 
viä ihmisiä. 

Ensi askel parempiin työoloihin on se, että työ- 
paikoilla tunnistetaan olevan ihmisiä tarpeineen 
ja ihmisoikeuksineen ja kutsutaan heitä ihmisik- 
si myös työoloja säätelevässä normistossa. 



Suhtaudutaan työtä tekeviin ihmisiin heidän ih- 
misarvonsa mukaisesti ja luodaan tältä pohjalta 
onnellisten ihmisten työpaikkoja. 

Siitä, miten tämä tehdään, on kyllä runsaasti 
tietoa olemassa. Sitä vain ei ole osattu tai halut- 
tu käyttää riittävästi. Itse olen kehittänyt työolo- 
jen parantamiseksi psykofyysisten riskitekijöi- 
den arviointimenetelmiä (Psyfyrix ja Psyfyrix 2). 
Panostaminen hyvinvointiin kannattaa: työs- 
sään viihtyvät ja hyvinvoivat ihmiset ovat myös 
luovia ja tuottavia. 


Sisällys 


Euroopan unioni: merkillinen rauhan 
takaaja 

19.3.2012 

E uroopan poliittista ja taloudellista kehitystä 
linjaa nykyään Euroopan unioni, johon 
Suomikin liittyi vuoden 1995 alusta. Unionin 
perustukset luotiin toisen maailmansodan jäl- 
keen, kun Euroopan hiili- ja teräsyhteisö 1 perus- 
tettiin. 

Sopimus astui voimaan 25.7.1952 ja sen allekir- 
joittajina olivat: Alankomaat, Belgia, Italia, Lu- 
xemburg, Ranska ja Saksa. Järjestelyn tarkoi- 
tuksena oli turvata rauha rajoittamalla ja valvo- 
malla sodankäyntiin tarvittavien välineiden 
saantia, jollaisina pidettiin tuolloin hiiltä ja teräs- 
tä. 

Raaka-aineiden ohella sodankäyntiin tarvittavia 
edellytyksiä ovat taloudellinen vauraus, valta ja 
tarvittava teknologia: "Rahalla saa ja hevosella 


pääsee". Lisäksi sodankäynnin motiivina on 
usein rikollinen mieli. 

Suhtautumisessa Euroopan unioniin on ollut 
nähtävissä kaksi päälinjaa. On puhuttu toisaalta 
itsenäisten valtioiden välisestä liitosta toisaalta 
liittovaltiosta. Euroopan unioni on laajentunut 
pienin askelin sekä alueellisesti että asiallisesti. 

Yhä useammat jäsenmaiden omassa määräys- 
vallassa olevat asiat ovat tulleet EU:n valvon- 
taan ja sen määräysvallan alaisiksi. 

Unioni onkin viimeaikoina ottanut yhä rohkeam- 
pia askelia liittovaltion suuntaan. Tässä valtio- 
muodossa jäsenvaltioilla on rajoitettu itsemää- 
räämisoikeus (autonomia), jollainen oli Suomel- 
lakin Venäjän tsaarin vallan aikana 1800 - 
luvulla ja 1900 -luvun alkupuolella. 

Ihmisten vaikutusmahdollisuudet näyttävätkin 
kehittyvän EU:ssa taaksepäin, 1800 -luvun 
suuntaan. Tämä ei ole Euroopan ihmisten etu- 



jen mukaista. Siksi liittovaltiokehitystä on syytä 
vastustaa. 

Tahattomat tai jopa tahallisesti aiheutetut talou- 
delliset kriisit ovat ajaneet monet EU:n maat 
heikkouden tilaan paitsi taloudellisesti myös 
poliittisesti. Tämä on vähentänyt niiden itse- 
määräämisoikeutta. 

Samalla vallan välineet ovat keskittyneet ja ne 
ovat edelleen keskittymässä yhä harvempien 
ydinvaltioiden käsiin. Erityisesti Saksan talou- 
dellinen ja sen myötä myös poliittinen painoarvo 
on vahvistunut. 

Suomi oli vuonna 1994 pahassa talouskriisissä, 
lähes selvitystilassa, kuten Kreikka nykyään. 
Tämän vuoksi maamme ei täyttänyt EU:n edel- 
lyttämiä jäsenyysehtoja. 

Suomi hyväksyttiin kuitenkin Euroopan unionin 
jäseneksi 2 vuoden 1995 alusta Saksan puheen- 
johtajuuskaudella (1994) ja Saksan tuella, mut- 
ta millä hinnalla? Monet saattoivat kokea, että 



Suomi jäi kiitollisuuden velkaan Saksalle tältä 
saamansa tuen vuoksi. 

Saksan tukemana on Suomi pyrkinyt ja päässyt 
EU:ssa moniin merkittäviin tehtäviin, vallan yti- 
miin. Sopii kysyä, miksi? Miksi näin pieni ja vä- 
estöltään vähäinen maa on päässyt vaikutta- 
maan painoarvoaan enemmän? 

Suomen apua on todennäköisesti tarvittu siksi, 
että Suomella on myyvempi, rauhoittavampi 
kuva (imago) ulospäin muiden maiden silmissä 
kuin esimerkiksi Saksalla. Suomihan tunnetaan 
Euroopassa ja muualla maailmassa rauhan ra- 
kentajana. Myös Suomen maantieteellinen si- 
jainti on tärkeä Euroopan unionille. 

Viime aikoina on ollut havaittavissa, että Euroo- 
pan unionissa halutaan edelleen tiukentaa jä- 
senmaiden valvontaa. Suomessakin on viime 
aikoina esitetty vaatimuksia yhä vahvemmasta 
johtajuudesta. 



On toivottu sellaista henkilöä, joka "iskisi nyrk- 
kiä pöytään": henkilöä, joka sanelisi muille, mitä 
pitää tehdä. Tämä on edesvastuutonta puhetta 
entisiltä poliitikoilta Suomen kaltaisessa demo- 
kraattisessa valtiossa. Mikään ihmehän tämä ei 
kyllä ole, kun muistaa, miten täällä jotkut ovat 
aina tunteneet tiettyä vetoa vahvoihin johtajiin ja 
käskyvaltaiseen johtamistapaan. 

Talouskriisien seurauksena yhteiskunnallinen 
tila alkaa monissa EU:n jäsenmaissa muistuttaa 
yhä enemmän sitä tilannetta, joka vallitsi ennen 
toista maailmansotaa. 

Tuolloin epätoivoiset, rahansa menettäneet ja 
työttömät ihmiset halusivat vahvaa johtajaa. 
Tämä loi pohjaa diktatuurille ja auttoi natseja 
valtaan Saksassa. Siksi on syytä vakavasti poh- 
tia, edistääkö Euroopan unioni rauhaa nykyisel- 
lään. Toteutuuko Euroopan hiili- ja teräsyhtei- 
sön alkuperäinen ajatus rauhan turvaamisesta 
enää näissä epävarmoissa olosuhteissa? 



Maailmansodat aiheuttivat ihmisille suunnatto- 
mia kärsimyksiä ja suuria taloudellisia tappioita 
1900 -luvulla. On laskettu, että ensimmäisessä 
maailmansodassa (1914 - 1918) kuoli yli 35 
miljoonaa 3 ja toisessa maailmansodassa (1939 
- 1945) jopa 78 miljoonaa ihmistä 4 . 

Nämä turhat ja raa’at jengijohtajien keskinäiset 
valtataistelut vaativat siis yhteensä järkyttävät, 
jopa yli 100 miljoonaa (100 000 000) ihmisuh- 
ria aivan turhaan. 

Melko yhtenäisen käsityksen mukaan erityisesti 
Saksa oli syyllinen sekä ensimmäiseen että toi- 
seen maailmasotaan. Tämän vuoksi Saksan 
toimintaa haluttiin tarkkailla sodan jälkeen: so- 
dan voittajilla on ollut amerikkalaisia sotajouk- 
koja Saksassa vuodesta 1945. 

Näitä joukkoja on supistettu vuosien varrella ja 
supistetaan edelleen niin, että vuoteen 2017 
mennessä maasta lähtee 10 000 amerikkalaista 
sotilasta. Maahan jää kuitenkin edelleen 40 000 
sotilasta. 


Jotkut voivat ajatella, että maailmansodat loivat 
pohjaa Euroopan ja koko maailman nykyiselle 
talouskasvulle. Sellaista talous- ja valtakasvua, 
joka perustuu ihmisen kuolemaan, ei kuiten- 
kaan voida enää hyväksyä missään tapaukses- 
sa. Nyt on jo pystyttävä parempaan. Siksi 
EU:ssa on panostettava erityisesti rauhan edis- 
tämiseen ja ylläpitoon. 

Olisi hyvä kehittää myös väkivaltaa ennalta eh- 
käiseviä toimenpiteitä: estää raakalaismaisten, 
vallanhimoisten ja elämää tuhoavien ihmisten 
toiminta ja pääsy valtaan. Sodat ovat tähän liian 
kallis menetelmä käytettäväksi. 

Ihmisten alistamiseen ja tuhoamiseen tähtäävät 
sodat ovat poliittisten rikollisjengien aikaan- 
saamia kahinoita, eivät Jumalan rangaistus, 
kuten joskus on uskoteltu ja luultu. 

Rikolliset tunnistaa siitä, että he eivät noudata 
lakeja, sopimuksia eivätkä eettisiä periaatteita 
ja he rikkovat ihmisyyttä vastaan. 



On pidettävä huoli siitä, ettei kansoilta siirretä 
valtaa pienille ryhmille, poliittisille jengeille, ta- 
loudellisen vakauttamisen tai rauhan sumuver- 
hon takana. Suomella on tässä merkittävä rooli 
ja myös vastuu, kun se vaikuttaa vallan ytimis- 
sä. Valta ja väkivalta kun ovat kuin veljeksiä 
keskenään. 

Jengiytymistä voidaan ehkäistä noudattamalla 
hyvää hallintoa ja kehittämällä kansainvälistä 
valvontaa ja rikollisuuden torjuntaa. 

Yhdistyneillä kansakunnilla (YK) pitäisi olla ak- 
tiivisempi rooli ja nykyistä enemmän valtaa 
puuttua poliittiseen rikollisuuteen ja rikollisjengi- 
en tuhotoimintaan. 

1 Valtioneuvosto EU:n historiaa 1 1 .3.201 2: 
http://valtioneuvosto.fi/eu/tietoa/historiaa/fi.jsp 

2 Tasavallan presidentti Martti Ahtisaaren puhe Saksan 
liittotasavallan liittopresidentin ja rouva Roman Herzogin 
juhlaillallisilla 22.11.1994: 
http://www.tpk.fi/ahtisaari/puheet/P941 1 .Hl. html 

3 VVikipedia: 

http://en.wikipedia.org/wiki/World_War_l_casualties 



4 VVikipedia: 

ttp://en. wikipedia.org/wiki/World_War_ll_casualties 

Jengivallasta kansan valtaan 


5 . 3.2012 

U sein kuulee mainittavan, että monipuo- 
luejärjestelmä on demokratian tunnus- 
merkki ja tae. Onko todella näin? Mitä demokra- 
tia on? Ymmärrän sen tarkoittavan kansanval- 
taa, joka ilmenee käytännössä niin, että ihmiset 
voivat vaikuttaa heitä itseään koskeviin asioihin. 
Tämä on tähän asti hoidettu yleensä edustuk- 
sellisella, harvemmin suoralla vaikuttamisella. 

Monipuoluejärjestelmä ei automaattisesti takaa 
sitä, että ihmisten vaikutusmahdollisuudet to- 
teutuvat. Puolueiden suuri määrä voi olla ni- 
menomaan merkki siitä, että demokratia ei to- 
teudu. 

Ihmiset koettavat saada äänensä kuuluviin uu- 
sien ryhmien kautta, koska heidän mielestään 
jo olemassa olevat eivät aja heidän asioitaan. 
Suuri puolueiden lukumäärä voi myös kertoa 


ryhmäitsekkyydestä, vallan halusta tai siitä, ett- 
ei oikein tiedetä, miten asioita pitäisi hoitaa. 

Demokratia toteutuu silloin, kun kansalaisten 
asioita hoidetaan hyvin: kun heidän mielipitei- 
tään kuunnellaan ja kun he voivat vaikuttaa it- 
seään koskeviin asioihin. 

Usean puolueen järjestelmä on kuitenkin pa- 
rempi vaihtoehto verrattuna yhden puolueen 
hallintomalliin, joka mahdollistaa täydellisen 
sanelupolitiikan, diktatuurin. 

Hallintojärjestelmä tulisi rakentaa niin, että se 
estää sellaisten ryhmien tai yksilöiden valtaan- 
pääsyn ja toiminnan, jotka uhkaavat ihmisten 
hyvinvointia, terveyttä ja elämää. 

Olisiko syytä perustaa kansallinen eettinen elin, 
joka koostuisi asiantuntijoista ja joka olisi oike- 
uslaitoksen tavoin täysin riippumaton? Se an- 
taisi tarvittaessa lausuntoja poliittisen toiminnan 
eettisyydestä, inhimillisestä hyväksyttävyydestä 



ja sen kannanotot olisivat sitovia. Kansalaiset 
voisivat tehdä tälle suoraan aloitteita. 

Puolueet ovat ihmisten muodostamia ryhmitty- 
miä, jotka ovat pyytäneet kansalaisilta oikeutta 
edustaa heitä ja ajaa heidän asioitaan. Kaikilla 
ryhmillä on omat tavoitteensa, käyttäytymis- 
norminsa, sisäinen arvojärjestyksensä ja toimin- 
tatapansa. 

Poliittisen ryhmän tavoitteena on lisätä omaa 
vaikutusvaltaansa niin, että se voisi päättää 
mahdollisimman monesta asiasta yksin. Ellei se 
voi, se neuvottelee toisten ryhmien kanssa ja 
tekee niiden kanssa vaihtokauppoja, kompro- 
misseja. Tätä sanotaan politiikaksi ja tässä tou- 
hussa unohdetaan usein alkuperäiset, ihmisille 
annetut lupaukset ja toiminnasta tulee itsetar- 
koitus. 

Vaalien alla toiminta yritetään saada näyttä- 
mään mahdollisimman luotettavalta: on tärkeää, 
miltä ryhmä näyttää ulospäin. 



Ryhmien muodostuminen pohjautuu ilmeisesti 
ikivanhaan alkukantaisten yhteisöjen selviyty- 
misstrategiaan. Muinaisina aikoina oli pakko 
liittyä yhteen saalistavien petojen, kilpailevien 
ryhmien ja ruuan saannin vaikeuden vuoksi. 

Laajentumis- ja valtapyrkimyksissään poliittinen 
ryhmä koettaa levittää vaikutusvaltaansa sijoit- 
tamalla jäsenistöään kaikkiin mahdollisiin paik- 
koihin. 

Erityisen kiinnostavia ovat johtavat tehtävät, 
mutta toiminta on laajentunut niin, että vähäi- 
semmätkin työt ja tehtävät annetaan oman 
ryhmän jäsenille, jos se vain on mahdollista. 

Vastapalvelukseksi edellytetään heiltä jopa jen- 
geille tyypillistä uskollisuutta. Tämä tarkoittaa 
sitä, että tehtävien hoidossa on noudatettava 
tiukasti ryhmän periaatteita, vaikka ne sotisivat- 
kin omia näkemyksiä vastaan tai vaikka niistä 
aiheutuisi jopa haittaa kansalaisille. 



Keskinäisissä neuvotteluissaan (politikoinnissa) 
ryhmät sopivat usein jo etukäteen siitä, minkä 
ryhmän valtapiiriin (mandaattiin) kukin virka tai 
työ kuuluu. Varsinkin johtavien tehtävien ha- 
kuilmoitukset ovat usein pelkkä muodollisuus. 

Poliittiset ryhmät koettavat saada omat ketjunsa 
hallinnossa mahdollisimman kattaviksi. Eritasoi- 
siin virkoihin ja tehtäviin yritetään valita oman 
ryhmän edustajia kattavasti arvojärjestyksessä 
ylhäältä alaspäin. Tämä takaa asioiden hoidon 
ryhmän sisällä niiden valmistelusta viralliseen 
päätöksentekoon asti. Tästä voi olla seurauk- 
sena putkiorganisaatio, missä on useita asioi- 
den käsittelyn njoja rinnakkain. 

Eri ryhmiin kuuluvat jäsenet voivat asioiden 
hoidossa suhtautua toisiinsa torjuvasti tai jopa 
vihamielisesti. Omia salaisuuksia ei haluta pal- 
jastaa muille ryhmille, koska sen koetaan vaa- 
rantavan asioiden etenemisen oman mielen 
mukaisesti. 



Niinpä sitten joku sinisilmäisempi, mihinkään 
ryhmään kuulumaton virkamies tai työntekijä voi 
ihmetellä, miksi joku pänttää tietoja eikä suostu 
yhteistyöhön hänen kanssaan. Tällainen menet- 
telytapa luo työyhteisöön joskus voimakkaitakin 
ristiriitoja, jotka voivat ilmetä mm. kiusaamisena 
ja syrjintänä. 

Nämä ristiriidat näyttävät päällepäin ihmissuh- 
deongelmilta, mutta kertovat tosiasiassa ryhmi- 
en välisestä väkivallasta. Myös ryhmien sisäi- 
set, jäsenten keskinäiset välienselvittelyt voivat 
olla raakoja. 

Kun nykyisellä vaikutusjärjestelmällä on vuosi- 
sataiset perinteet, voisi olla syytä pohtia, vas- 
taako se enää ajan vaatimuksia. 

Moni asia on muuttunut ajan myötä: ihmisten 
tietotaso ja tekniikka on kehittynyt. Tämä on 
tehnyt mahdolliseksi uusien vaikuttamistapojen 
kehittämisen. Kansalaisten suora vaikuttaminen 
on tullut mahdolliseksi. Askelia tähän suuntaan 



onkin viime aikoina otettu: presidentti valitaan 
suoralla kansanäänestyksellä. 

Kansalaisten on myös mahdollista tehdä la- 
kialoitteita eduskunnalle silloin, kun 50 000 ih- 
mistä kannattaa aloitetta. Tämä mahdollisuus 
lienee kuitenkin teoreettinen, käytännössä jär- 
jestöille lankeava etuisuus. Se saattaa entises- 
tään jopa vahvistaa poliittisten ryhmien vaiku- 
tusmahdollisuuksia. 

Suora vaikuttaminen voi toteutua nykyistä pa- 
remmin niin, että ihmiset kertovat mielipiteensä 
eli äänestävät tietotekniikkaa hyväksi käyttäen 
yhä useammasta asiasta. Näin saatu kannanot- 
to olisi otettava huomioon päätöksenteossa. 

Luonnollisesti tämä edellyttää sitä, että osallis- 
tumismahdollisuudet ovat samanlaiset kaikille ja 
että ketään ei pakoteta äänestämään vastoin 
tahtoaan. 



Uskon, että tähänkin löytyy omat ratkaisunsa, 
kun asiaa kehitetään edelleen. 

Uskonto: Kenen asialla ja minne olet 
menossa? 

21 . 2.2012 

U skonnot ja niitä ylläpitävät kirkot voidaan 
nähdä sosiaalisina instituutioina, ihmisten 
luomina järjestelminä, jotka ohjaavat näiden 
käyttäytymistä suoraan tai välillisesti. Niillä on 
valtaa ihmisiin ja siitä syystä ne ovat usein lä- 
hellä muita valtajärjestelmiä, kuten valtioita. 

Kristinusko alkoi lähentyä valtiota Rooman kei- 
sari Konstantinus l:n aikana (v. 306-337) 1 . Hän 
laillisti kristinuskon ja siitä tuli valtion uskonto. 
Hänen aikanaan kirkon papistolle myönnettiin 
erioikeuksia ja etuuksia ja näin se nousi erityis- 
asemaan. 

Tämä lähentyminen hyödytti ilmeisesti molem- 
pia osapuolia: sekä valtion että kirkon valtaapi- 
täviä. Kummatkin tukivat toisiaan. Siitä lähtien 
kristinuskoa tukevilla kirkoilla ja niiden papistoil- 
la on ollut valtioissa erityinen asema. 


Kuten uskonnoissa yleensäkin, myös kristinus- 
ko-instituutiossa papistolla on ollut oikeus ja 
valta tulkita suvereenisesti uskon opin sisältöä, 
jopa niin, että toisin ajattelevia, ns. harhaoppisia 
on aika ajoin vainottu, kidutettu ja tapettu. Ei 
ehkä niinkään siksi, että puhdas oppi olisi ollut 
vaarassa, vaan siksi, että instituution ja sen 
silmäätekevien asema on ollut uhattuna. 

Kirkot ovat vuosisatojen aikana harjoittaneet 
myös henkistä väkivaltaa ihmisiä kohtaan eri 
tavoin. Vallasta on aina pohjimmiltaan ollut ky- 
symys ja näin lienee yhä. 

Parhaimmillaan uskonnolliset yhteisöt ovat ol- 
leet silloin, kun ne ovat tarjonneet jäsenilleen 
fyysistä, psyykkistä ja sosiaalista turvaa ja huo- 
lehtineet heidän elämisensä perustarpeista. 
Silloin, kun se on tapahtunut pyyteittä: ilman 
velvollisuutta vastapalveluihin tai sitoutumista. 

Kristinuskon keskeisen hahmon, Jeesuksen, 
tulkittiin puheidensa perusteella pitäneen itse- 
ään Jumalan poikana. Tästä syystä erityisesti 



juutalaiset vihasivat häntä; he kokivat hänen 
pilkkaavan Jumalaa. 

Jeesus käytti itsestään myös ilmausta "Ihmisen 
Poika". Raamatussa kerrotaan, että Jumala on 
rakkaus. Tämä on matemaattisesti ilmaistuna: J 
= r, missä J on Jumala ja r on rakkaus. Mate- 
matiikassa, kuten kielessäkin, yhtälö pätee 
myös toisin päin: r = J eli rakkaus on Jumala, 
eikö niin? 


Mitä tämä tarkoittaa? Varmaan sitä, että rakka- 
us on ja sen tulisi olla korkein, tavoiteltavin, 
kunnioitetuin ja pyhin ihmisen käyttäytymistä 
ohjaava arvo, henki. 

Raamatun keskeisimpiä sisältöjä lienee oppi 
ihmissuhteista. Käsitys siitä, miten ihmisen tulisi 
suhtautua kanssaihmisiin: ajattelemalla hyvää 
ja tekemällä hyviä tekoja. Se hyvä, mitä ihmi- 
nen ajattelee ja mitä hän tekee elämässään 
toisille, kelpaa Jumalalle, koska hän on silloin 
osa rakkautta, Jumalaa. 



Raamatussa rakkaudella tarkoitetaan hyvää, 
elämää ylläpitävää suhdetta toisiin ihmisiin. 
Tämä ilmenee hyvinä ajatuksina, sanoina ja 
käytännön tekoina. Hyvyys, vaikka pieninä si- 
ruinakin, on ihmisessä jumalallinen piirre. 

Teot, jotka tuhoavat kanssaihmisiä, eivät ole 
rakkauden, Jumalan tekoja, vaikka joidenkin 
uskontoinstituutioiden edustajat irvokkaasti näin 
väittävätkin kehottaessaan ihmisiä tappamaan 
toisiaan Jumalan nimessä. 

Kyseessähän on silloin vain väkivaltana ilme- 
nevä vallan äärimuoto, jonka palvelukseen us- 
konto on valjastettu. Näin näyttävät valitettavas- 
ti tekevän ne, joiden jumala (kunnioitetuin, py- 
hin arvo) on viha: kiivaus, kiukkuisuus, pitkävi- 
haisuus ja kosto. Kannattaako tällaisia - rahan 
ja vallan tavoin - elämää tuhoavia kurjuuden, 
sairauden ja kuoleman jumalia palvoa? 

Euroopan rahavallalle on pystytetty oikein oma 
patsas Frankfurt am Mainiin: valtava euro- 



symboli. Tätä jumalaa palvovat ne, joiden kor- 
kein ja pyhin arvo on raha ja erityisesti euro. 

Uskonto- ja valtioinstituutioiden kehitys näyttää 
kulkevan vääjäämättä samaan suuntaan. Kun 
ennen vain tehtävään erityisesti vihityt pääsivät 
kuninkaille ja keisareille pyhitetyille alueille, 
saavat niissä nyt käydä kaikki ihmiset sankoin 
joukoin. 

Valtioiden tavoin uskontojen pyhät paikat ja ju- 
maluus ovat tulleet kaikille avoimiksi. Näin käy- 
nee myös kristinuskolle. Ehkä aika ihmisen ke- 
hityshistoriassa alkaa olla kypsä tähän. Kaikki 
ihmiset voivat olla Rakkauden, Jumalan, tyttäriä 
ja poikia tehdessään elämää edistäviä ja ylläpi- 
täviä tekoja toisilleen. Näin kaikki voivat nähdä 
ja kokea Jumalan ihmisten hyvien tekojen kaut- 
ta. 

1 VVikipedia 

9 . 2.2012 

S ekä idän että lännen kulttuureissa lapsi- 
käsitteellä on keskeinen merkitys. Raama- 
tussa kerrotaan, kuinka itämaan tietäjät - mah- 
dollisesti kolme kuningasta - tulivat kumarta- 
maan tallissa härkien keskellä syntynyttä Jee- 
sus-lasta ja toivat hänelle lahjoja. Ihmisten 
asumuksessa, mukamas, kun ei ollut synnyttä- 
välle tilaa. 

Jeesus korosti lapsen merkitystä useasti ja lait- 
toi lapsen esimerkiksi siitä, millaiseksi ihmisen 
olisi tultava, voidakseen hyvin. 

Psykoterapiassa käytetään käsitteitä lapsi, ai- 
kuinen ja vanhempi, jotka kuvaavat ihmisen 
persoonallisuuden kerroksia ja psyykkisiä tiloja. 

Lapsi -tilalla tarkoitetaan ihmisen persoonalli- 
suuden lapsuuden aikaisia kokemuksia, tunne- 
pohjaa ja tunnetiloja. Aikuinen -tilalla tarkoite- 


taan tietoista minuutta ja tahtoa, järkiperustaista 
ajattelua. Vanhempi -tilalla tarkoitetaan van- 
hemmilta perittyjä käyttäytymismalleja ja koke- 
muksia, jotka ovat varastoituneet muistiin. 

Vaikeuksissa olevalla ihmisellä vanhempi, ai- 
kuinen ja lapsi ovat usein ristiriidassa keske- 
nään. Vanhempi saattaa olla liian ankara ja tor- 
juva lapseen nähden. 

Tilanne saattaa käydä niin pahaksi, että ihmi- 
nen ei pysty enää hallitsemaan itseään eikä 
huolehtimaan itsestään. Terapiassa tätä suh- 
detta pyritään muuttamaan niin, että ihmisen 
vanhemmasta tulee sallivampi, ymmärtävämpi, 
rakastavampi ja hyväksyvämpi sisäistä lastaan 
kohtaan. Kun näin tapahtuu, ihmisen luovuus 
vapautuu ja hän parantuu. 

Voidaan ajatella, että yhteiskunnan kerroksetkin 
noudattavat lapsi - aikuinen - vanhempi -mallia. 
Lapsi edustaa kansaa, yhteiskunnan syviä ker- 
roksia, hallinto sekä aikuista että vanhempaa. 
Jos nämä kerrokset ovat ristiriidassa keske- 



nään, yhteiskunta on suurissa vaikeuksissa; 
johtaminen voi käydä mahdottomaksi. 

Näin tapahtuu esim. silloin, kun epäkohdista 
johtuvat mielenilmaukset torjutaan väkivaltai- 
sesti. Hyvä hallinto toimii kansan parhaaksi 
kuunnellen herkällä korvalla kansalaisia ja huo- 
lehtimalla siitä, että ihmiset voivat vaikuttaa it- 
seään koskeviin asioihin. 

Edesmennyt Kiinan kansantasavallan perustaja 
puheenjohtaja Mao Zedong (Mao Tse-tung) 

arvosti yhteiskunnallista lasta, kansaa suuresti. 

Muistan hänen todenneen tähän tapaan: 'Mei- 
dän tulee olla kuin puhvelihärkä, joka voimaa 
uhkuen katsoo uhmaten kaikkia riistäjiä, ko- 
mentajia ja sortajia, mutta laskee nöyrästi 
päänsä lapsen edessä.’ 

Toisaalla hän toteaa: ” Meidän on oltava vaati- 
mattomia ja harkitsevia, varottava pöyhkeyttä ja 
äkkipikaisuutta sekä palveltava Kiinan kansaa 
koko sydämestämme...” \ Olisiko tässä mallia 



sekä idän että lännen poliitikoille ja virkamiehille 
suhteessaan omaan kansaansa? 

Akseli Gallen-Kallelan taulussa Poika ja varis 
(1884) poika katselee varista, joka on maassa 
hänen lähellään. Joku voi tulkita näiden kahden 
kohtaamisen niin, että vaikka poika on kiinnos- 
tunut variksesta, tämä ei näytä piittaavan hä- 
nestä. Taulun voi nähdä niinkin, että siinä varis 
kumartaa poikaa, lasta. 

1 Otteita puheenjohtaja Mao Tse-tungin teoksista (art- 
print oy, Helsinki 1 971 , s. 1 73) 

Parempi hahmotus - parempi elämä? 

1 . 2.2012 


Ien toisinaan pohdiskellut sitä, miten kovi- 


en ehtojen vallitessa ihminen elää täällä. 
Hän syntyy milloin ja minne sattuu. Hän ei tie- 
dä, mistä on tulossa ja hän elää elämänsä ym- 
päristössä, jossa ei välttämättä haluaisi elää ja 
joka on hänelle jopa epäterveellinen. Hän ei 
myöskään tiedä elämänsä pituutta; elämä voi 
päättyä milloin hyvänsä. 

Olen ihmetellyt, kuinka näinkin monet ihmiset 
kuitenkin selviytyvät kaiken tämän epätietoi- 
suuden ja kovien ehtojen keskellä. Tosin monet 
eivät selviydy ja hyvin monille se on vaikeaa. 
Suuressa köyhyydessä ja epäinhimillisissä 
oloissa eläville ihmisille jokapäiväinen hengissä 
pysyminen vaatii suuria ponnistuksia. 



Ihmisen suhde omaan elämään ja sen rajalli- 
suuteen on merkittävä hänen elämäntapansa 
suhteen; siihen, miten hän suuntautuu elämäs- 


sään ja miten onnellinen hän on. Nykyihmiselle 
onnellisuuden esteenä näyttää usein olevan 
jonkinlainen hahmotushäiriö. 

Monet torjuvat mielestään sen tosiasian, että 
oma elämä on rajallinen. Seurauksena voi olla, 
että ihminen alkaa elää ikään kuin hän eläisi 
ikuisesti täällä maan päällä. Hän pitää kynsin 
hampain kiinni asemastaan, vallasta, rahastaja 
saattaa sortaa toisia turvatakseen asemansa ja 
saadakseen itselleen aina vain lisää. 

Jotkut masentuvat, tulevat onnettomiksi ja alka- 
vat elää kuin viimeistä päivää: 'Kaikki mulle heti 
nyt!’ - tyyliin. Ja: 'Antaa mennä, täällä eletään 
vain kerran.’ Tällainen ihminen ei piittaa muista 
eikä hän tunne mitään rajoja aiheuttaen usein 
ongelmia toisille. 

Kuoleman ja sen pelon torjuminen voi ilmetä 
myös ns. projektiona: Ihminen näkee oman 
elämänsä rajallisuuden ympäristön ongelmana. 
Hän kokee ja hokee maailmanlopun tulevan, 



vaikka oma elämä on todella se, joka varmasti 
päättyy. 

Onhan kuolema aina ihmiselle henkilökohtainen 
maailmanloppu. Tämän tosiasian näkeminen ja 
kääntäminen maailmanlaajuiseksi aiheuttaa 
ahdistusta paitsi ennustajalle itselleen myös 
muille samalla tavalla uskoville. 

Elämän rajallisuuden torjunta voi myös ilmetä 
niin, että ihminen uskoo elämänsä jatkuvan jos- 
sakin muualla, paremmissa oloissa. Siksi hän 
voi ajatella, ettei fyysisestä elämästä kannata 
välittää. Näin ajatellen hän voi lakata kiinnos- 
tumasta ympäristöstään ja kanssaihmisistään ja 
eristäytyy. Jos ei fyysisesti, niin sosiaalisesti 
kuitenkin. 

Hän käy ikään kuin tyhjäkäynnillä sosiaalisessa 
mielessä ajatellen: Maailma on niin paha, ettei 
sen hyväksi voi tehdä mitään ja siksi siitä ei 
kannata piitata. Hän keskittyykin huolehtimaan 
taivaskelpoisuudestaan ja omasta hyvinvoinnis- 
taan. 



Joskus hän voi myös käyttää äärimmäisiä kei- 
noja (terroristit) turvatakseen lokoisan elämän 
itselleen taivaassa, niin kuin hänelle on epäin- 
himillisen vastuuttomasti uskoteltu. Näin hän 
aiheuttaa äärimmäistä sosiaalista ja aineellista 
tuhoa muille 

Oman elämän rajallisuuden kohtaaminen ja 
tunnustaminen aiheuttaa yleensä ahdistusta. 
Kun ihminen on sen mielessään käsitellyt ja 
hyväksynyt tosiasiana, voi hänelle aueta uusi ja 
antoisa tie mielekkääseen elämään. 

Hän alkaa nähdä kanssaihmiset kohtalontove- 
reinaan myönteisessä valossa ja toteuttaa sosi- 
aalisia perustarpeitaan tekemällä toisten kan- 
nalta hyviä tekoja, pieniä ja suuria, useimmiten 
jokapäiväisessä elämässä. 

Tätä hän ei tee taivasosuuden varmistamiseksi, 
vaan siksi, että se palkitsee sekä häntä itseään 
että toisia kanssakulkijoita. Se tuo hänen elä- 
määnsä todellista mielekkyyttä. 



Tosin, eihän sitä tiedä, vaikka ihmisen ja hänen 
käyttäytymisensä yksilöllinen käsikirjoitus (sielu) 
säilyisikin pysyvästi jossain. Hiukan samaan 
tapaan kuin tietokoneohjelmoijan ohjelmapiirus- 
tukset (scriptit), vaikka itse kone ja sen toiminto- 
ja ohjaavat ohjelmat (ajurit) tuhoutuvatkin aika- 
naan. 

Jos laivan dieselmoottorilla on sielu, kuten eräs 
moottorisuunnittelija totesi, niin miksei ihmisel- 
läkin? 


Sisällys 


Väkivalta - jokapäiväinen pakkopulla? 


18 . 1.2012 

V iime aikoina nuoret ovat kiinnittäneet huo- 
miota mm. peleihin sisältyvän väkivallan 
haitallisuuteen. Pelien lisäksi väkivaltaa tuntuu 
suorastaan tihkuvan vähän joka puolelta. 

Kun iltaisin avaa television, useilta kanavilta 
saattaa tulla väkivaltaa tai sen seurauksia käsit- 
televiä filmejä. Ikään kuin tämä kuuluisi luon- 
nostaan ihmisten jokapäiväiseen elämään. Ja 
kaiken lisäksi vielä parhaaseen katseluaikaan, 
jolloin lapset voivat katsoa televisiota. 

Olen kuitenkin varma, että ainakaan lapsiper- 
heiden enemmistö ei halua katsella tämän ta- 
paisia ohjelmia. Sillä väkivalta luo turvattomuut- 
ta ja pelkoa ja antaa ihmiselle huonoja käyttäy- 
tymismalleja. 

Myös uutisointi voi sisältää väkivaltaa ja aiheut- 
taa ihmisille ahdistuneisuutta ja pelon tunteita. 


Tästä esimerkkinä ovat lähes jokapäiväiset yli- 
ampuvat mielipiteet siitä, että 'koko Eurooppa 
on vaarassa tuhoutua, jos eurolle käy huonosti 
ja mitä kaikkea kauhistusta siitä voi seurata.’ 
Ihmisillä on kylliksi murheita omassa elämäs- 
sään. 

Siksi nämä, jopa valtion taholta tulevat pelotte- 
lut lisäävät vain epätoivoa. Pelolla johtaminen ei 
ole hyvää johtamista. Liekö edesmennyt Juice 
Leskinen ajatellut tätä, kun hän sanoi kerran tv - 
haastattelussa, että johtajia ei tarvita; johtajat 
johtavat harhaan? Valtion ei kannata ruveta 
väki valtioksi, jollainen siitä helposti luonnostaan 
tulee. 

Oma lukunsa ovat kaikenlaiset maailmanlopun 
ennustajat, jotka maalaavat uhkakuvia ihmisille. 
Tämä lamaannuttaa paitsi ennustajia itseään 
myös muita. On hyvä tietää, että maailmassa 
on paljon hyvyyttä, sellaisia ihmisiä, jotka teke- 
vät hyviä tekoja ja rakentavat maailmaa pa- 
remmaksi elää. Siksi maailma on pystyssä vie- 
läkin. Toivottavaa on, että tämä hyvien tekojen 



ihmisjoukko kasvaa koko ajan suuremmaksi. 
Hyvissä teoissa on ihmiselämän mielekkyys. 

Olen joskus pohtinut sitä, miksi väkivalta on 
saanut rehottaa näinkin avoimesti mediassa. 
Terveysviranomaisillekin näyttää riittävän vain 
keuhkojen terveys ja sen saavuttamiseksi lähes 
kiihkomielinen toiminta tupakanpolton vähen- 
tämiseksi. Heitä ei niinkään näytä kiinnostavan 
ihmisten mielenterveyden vaaliminen. 

Mahtaakohan väkivallan lietsonnan taustalla 
olla vuosikymmeniä sitten vallalla ollut kuuluisa 
terveyskäsitys, jonka mukaan sääli on sairautta 
ja sen puute siis loogisesti terveyttä? Onko aja- 
teltu, että kun väestössä empatia ja sääli vä- 
henevät, ihmiset tervehtyvät? 

Tämä terveyskäsitys on kyllä osoittautunut pa- 
hasti vääräksi. Sen sisäistämisen seurauksena 
kuoli kymmeniä miljoonia ihmisiä turhaan. 

Nykyään terveys määritellään ihmisen mahdol- 
lisimman hyväksi ruumiillisen, henkisen ja sosi- 



aalisen hyvinvoinnin tilaksi 1 . Mieleltään terve 
ihminen pystyy eläytymään toisen ihmisen 
asemaan, auttamaan häntä elämään (sääli), 
ottamaan toiset ihmiset huomioon ja olemaan 
suvaitseva ja ystävällinen. 

1 Alkuperäinen määritelmä, Maailman Terveysjärjestö 
(WHO) 

Väärä raha vai - politiikka? 


7 . 1.2012 

R aha on tunnetusti vaihdon väline, olipa se 
oravan nahka, markka, euro tai joku muu. 
Sen arvoa määrittävät mm. saatavuus ja kysyn- 
tä. 

Myös vaihtovälineen haltija voi määritellä 
välineensä arvon. Jos hän määrittelee väli- 
neensä ja sen myötä kauppatavaroiden hinnan 
liian korkeaksi, hän ei saa tavaroitaan helposti 
kaupaksi ja tekijöiltä loppuvat työt. Tällaisesta 
tilanteesta hyötyvät ne myyjät, joiden tavara on 
kohtuuhintaista tai halpaa; kauppa käy. 

Kun myydään halvalla, joudutaan myymään 
paljon, jotta kaupankäynnistä saisi elannon. 
Kauppa kuitenkin sujuu ja tekijöillä riittää töitä. 

Euroopan keskuspankki on pitänyt euron hin- 
nan suhteettoman korkealla. Syystä voisi kysyä, 
miksi? Ajoittain euron arvo on ollut lähes puoli- 


toistakertainen USA:n dollariin nähden. Tämä 
on vilkastuttanut eurooppalaisten ostoja mm. 
USA:sta, joka on myynyt tavaraa hyvin Euroop- 
paan korvaukseksi siitä, että sen oma vienti 
Kiinaan on ollut pahasti alijäämäinen. Kiina kun 
on pitänyt rahansa ja sen myötä tavaroidensa 
hinnan riittävän alhaisena. 

Yhdysvaltojen ja Euroopan unionin pahasti vi- 
noutunut kauppasuhde on hyödyttänyt erityises- 
ti USA:n työllisyyttä, kun taas Eurooppa on vel- 
kaantunut ostovoittoisen vaihdannan seurauk- 
sena. Samalla euroalueen työllisyys on voimak- 
kaasti heikentynyt, kun oma tavara ei ole käynyt 
kaupaksi maailmalla sen kalliin hinnan vuoksi. 

Euron ja sen myötä tavaroiden kova hinta on 
merkinnyt sitä, että euroalueen maiden 
kaupankäynnin on ollut pakko suuntautua EU:n 
sisämarkkinoille. EU:n johdossa tämä on ehkä 
nähty suotavana, sillä näin samalla estetään 
euroalueen maita lähtemästä omille kaupallisille 
ja mahdollisesti myös poliittisille teilleen. Tämä 
kun voisi olla vaarana, jos kaupallinen vuoro- 



vaikutus EU:n ulkopuolelle lisääntyisi ja riippu- 
vuus sisämarkkinoista ja EU:sta vähenisi. 

On ehkä mahtipontisesti ajateltu, että euroalue 
on itsessään kyllin suuri, niin että vain keski- 
näistä kauppaa vilkastuttamalla markkinat toi- 
mivat. 

Rajoitetusti ne toimivatkin, mutta vain harvojen 
EU-maiden hyväksi, kuten esim. Saksan. Vah- 
vat maat ovat pystyneet kilpailemaan sisämark- 
kinoillakin muita paremmin omaksi edukseen ja 
heikompien tappioksi. 

Eräs näistä kärsijöistä on ollut Suomi, jonka 
vienti monien muiden tavoin on yksipuolisesti 
suuntautunut EU:n sisämarkkinoille, samalla 
kun vienti muualle maailmaan on tyrehtynyt. 
Tästä osoituksena Suomen vienti EU-maiden 
ulkopuolelle oli pahasti alijäämäinen v. 201 1 . 

On selvää, että edellä mainittu kehitys on ollut 
haitallista Suomelle. Nyt olisikin syytä kehittää 
vientiä voimakkaasti EU:n ulkopuolelle. 



Eräänä ongelmana tässä vain on kallis euro, 
jonka hinnoitteluun emme juuri pysty vaikutta- 
maan; kauppamme on naulattu ylihintaiseen 
euroon. 

Siksi on syytä käydä vakavaa keskustelua siitä, 
miten omaa päätäntävaltaa kaupankäynnissä 
(tavaroiden hinta, markkinat) voitaisiin lisätä, 
niin että tavaramme ja palvelumme olisivat kil- 
pailukykyisiä maailmalla. Vain tehokkaalla maa- 
ilmanlaajuisella kaupankäynnillä voidaan turva- 
ta maamme hyvinvointi. 

